اوکراینانین خاریجی ایشلر ناظیری دیمیترو کولبا اؤلکه‌سینه تعهد ائدیلن حربی تجهیزاتین چاتدیریلماسی‌نین سرعت لندیریلمه‌لی اولدوغونو بیل‌دیره‌رک اوزون مودتلی پرسپکتیوده اوکراینانین ناتو-دا ایشتیراکی‌نین بولگه‌نین تهلوکه‌سیزلیگی اوچون ان یاخشی حل یولو اولدوغونو بیان ائدیب.
کولبا بلژیک-ین پایتاختی بروکسل-ده کئچیریلن ناتو خاریجی ایشلر ناظیرلری توپلانتی‌سیندان اول ناتو-نون باش کاتیبی ینس استولتنبرگ ایله بیرگه مطبوعاتا آچیقلاما وئریب.
ناتو-نون 74-جو ایلدؤنومونو تبریک ائدن کولبا خاریجی ایشلر ناظیرلری‌نین توپلانتی‌سی عرفه سینده کئچیریله‌جک ناتو-اوکراینا کمیسیون فورماتی توپلانتی‌سیندان مثبت نتیجه‌لر گؤزله‌‌دیگینی بیلدیریب.
"من ناتو-یا اوکراینایا تعهد ائدیلن، اساساً توپچو مهمات لارینین، زرهی تجهیزاتین، زرهی نفربرلرین چاتدیریلماسینی سرعتلندیرمک اوچون گلدیم"، - دئیه کولبا قئید ائدیب.
اؤلکه‌سینه یاردیمین داوام‌لی‌لیغینی تامین ائده‌جک ایستراتژی پلان‌لاری دا موذاکیره ائتمک ایسته‌دیگینی ایفاده ائدن کولبا "فینلاندیانین ناتو-یا داخیل اولماسی بوتون ایستراتژی برداشت های و قاوراییش‌لاری گؤزدن کئچیرمیین واختی‌نین گلیب چاتدیغی‌نین گؤستریجی‌سی‌دیر. یورو-آتلانتیک تهلوکه‌سیزلیگینی تامین ائتمک اوچون اوکراینانین عضولوگوندن داها یاخشی حل یولو یوخ‌دور" دئییب.
استولتنبرق ایسه، ناتو متفیق‌لری‌نین و طرفداش‌لاری‌نین اوکراینایا زرهی آراج لار و معاصر دؤیوش تانک‌لاری چاتدیرماسی، اوکراینایا عاجیل یاردیمین نئجه داوام ائتدیریلمه‌سی و داها دا آرتیریلماسی پلان‌لارینی آلقیشلادیغینی بیل‌دیره‌رک، "طرفداش‌لار آراسیندا نئجه داها اوزون مودت‌لی پروقرام حاضیرلایا بیله جگیمیزی موذاکیره ائتمگی ده صبیرسیزلیکله گؤزلییرم" دئییب.
